‘Vandalisme’ lei tot Pta-oorstromingDie reservoir op die Magaliesberg. Foto: Via Facebook Vandalisme by die Wonderboom-reservoir in die noorde van Pretoria is die oorsaak van Woensdagoggend se reuse-oorstroming wat tot gevolg gehad het dat mense hul huise moes verlaat het. Selby Bokaba, woordvoerder van die Tshwane-metro, het gesê groot skade is Dinsdagnag by die reservoir langs die M5 aan die noorde kant van die Magaliesberg aangerig ná ŉ inbraak en diefstal van beheerstroombaandrade. “Die vandalisme het veroorsaak dat water by die reservoir oorvloei het en die oorstroming van en skade aan eiendom bergaf veroorsaak het,” het Bokaba gesê. “Die telemetriese stelsel kon ook nie ŉ waarskuwing stuur nie aangesien dit ook tydens die inbraak beskadig is.” Volgens Bokaba het die diewe glo toegang tot die beheerkamer verkry deur met die sluitstelsel te peuter. “Die stad se loodgieters het watertoevoer na die reservoir per hand afgesny deur kleppe op die toevoerlyn toe te maak. Die voorval het egter nog nie watertoevoer na verbruikers geraak nie en daar is geen beserings of sterftes aangemeld nie.” Die reservoir voorsien water aan Wonderboom, Annlin, Sinoville, Bon Accord en die Rooiwal-reservoir. Bokaba het gesê ŉ span is tans besig om die gesteelde beheerbaandrade te vervang en herstelwerk sal na verwagting teen 18:00 voltooi wees. Maroela Media het vroeër berig die Tshwane-nooddienste moes teen 04:15 in Annlin bontstaan om mense uit huise te verwyder. “By nooddienswerkers se aankoms op die toneel in die omgewing van Van der Schyffstraat het daar ŉ magdom water by die berg en strate afgestroom. Daar is dadelik begin kyk na huise wat in gevaar was,” het Johan Pieterse, woordvoerder van die nooddienste, vroeër aan Maroela Media gesê. Volgens Pieterse het vier huise toe reeds waterskade opgedoen en moes die inwoners vir veiligheidsdoeleindes uit die huise verwyder word. Buiten die vier huise wat skade opgedoen het, is van die omliggende huise se tuine en motorhuise ook deur die water beskadig. #AnnlinWater Residents say this is the second time their homes have been flooded due to an issue at the reservoir. SM pic.twitter.com/FjMJCg8HC7 — Jacaranda News (@JacaNews) October 25, 2017